text: Tidligere borgmester går som direktør
  23 november 2011 kl. 18.01
  Tidligere Vejle-borgmester Flemming Christensen, 61 år, forlader stillingen som direktør for epilepsihospitalet Filadelfia i Dianalund på Vestsjælland.
  Årsagen er skrantende helbred og en mager forhandling med danske regioner om salg af hospitalspladser.
  Dagbladet Sjællandske oplyser, at Flemming Christensen for to måneder siden fik en ballonudvidelse efter en blodprop i hjertet.
  Flemming Christensen løb også ind i problemer med danske regioner. De har foreløbig kostet lukningen af to afdelinger for henholdsvis psykisk og fysisk udviklingshæmmede patienter.
  Bestyrelsesformand Kjeld Møller Pedersen oplyser, at Flemming Christensen forlader jobbet efter gensidig overenskomst.    
  - Vi har haft drøftelser i bestyrelsen, og jeg har haft drøftelser med Flemming, og vi er blevet enige om, at det her er den bedste model, siger han til Sjællandske.
  Flemming Christensen, der er præst, var en markant politiker og borgmester i Vejle fra 1994 til 2006, valgt som den første borgmester for SF. Han har siden meldt sig ud af partiet.
  